《秋胡妻词》
元代·王馀庆

桑颠日射黄金枝，桑间美人白玉肌。采桑盈筐郎未归，东风吹泪湿罗衣。

郎未归，在远道，妾尚少兮亲已老。郎心如蘖妾如丹，富贵应须到家早。

采桑待露晞，养蚕图得丝。生男且富贵，甘旨当及时。

千金却为一笑资，倚闾日暮无穷悲。愿嫁反哺乌，不忍见秋胡。

作者简介：婺州兰溪人，字叔善。以儒学名重当世。官至江南行台监察御史。